stanford-oval/wikipedia huggingface dataset:
פורד נגד פרארי
עלילה

בשנת 1963 נפגש אנצו פרארי עם בכירים בחברת פורד האמריקאית, כחלק מניסיון השתלטות אפשרי של פורד על פרארי. המשא ומתן הופסק על ידי פרארי, כשאנצו פרארי הבין שהעסקה כוללת גם את רכישת קבוצת המרוצים של החברה, סקודריה פרארי, שזכתה במרוצי 24 השעות של לה מאן בשנים 1958 ובכל שנה בין 1960 עד 1965. לה-מאן הוא מרוץ הסיבולת הפעיל הוותיק בעולם, שנערך מדי שנה מאז 1923. לאחר שניסיון ההשתלטות לא צלח, הנרי פורד השני הנחה את חטיבת המרוצים שלו לבנות מכונית שתביס את סקודריה פרארי.
הסרט מתאר כיצד מעצב הרכב קרול שלבי ונהג מכוניות המירוץ קן מיילס מובילים צוות מהנדסים ומעצבים אמריקנים מפורד לבנות מכונית מרוץ שיכולה לנצח את פרארי האגדית. בסופו של דבר הם מייצרים את הפורד GT40 לקראת הופעתה במרוץ 24 שעות של לה מאן ב-1966.
הסרט מציג את המאבק בין פורד לפרארי גם כעימות תרבותי. כשהנרי פורד השני פונה אל מתחרהו האיטלקי, אנצו פרארי, בהצעה לרכוש ממנו את החברה, תשובתו המעליבה של פרארי מכניסה את פורד לסחרור נקמה. הוא מחליט להביס את פרארי במסלול המרוצים. צוותו כולל את לי איאקוקה, מנהלה הצעיר של מחלקת השיווק של פורד ולימים נשיא חברת קרייזלר.
שחקנים ודמויות

מאט דיימון - קרול שלבי, מהנדס ומעצב הרכבים של פורד
כריסטיאן בייל - קן מיילס, נהג מרוצים
ג'ון ברנטל - לי איאקוקה
קטרינה באלף - מולי מיילס, רעייתו של קן
נואה ג'ופ - פיטר מיילס, בנו של קן
ג'וש לוקאס - ליאו ביבי
טרייסי לטס - הנרי פורד השני
רמו ג'ירון - אנצו פרארי
ואייט נאש - שלבי קוברה
הפקה

"לעיתים רחוקות הדמויות יכולות להתחרות במכוניות בסרטי מרוצים, אבל זה לא המקרה עם 'פורד נגד פרארי', זהו סיפור מלא חיים ומרגש בו הגברים שמאחורי הגלגלים, דינאמיים בדיוק כמו המכונות בהן הם נוהגים."
הסרט המבוסס על היריבות בין פורד לפרארי ועוסק במאבקי השליטה במרוצי לה מאן, חיכה זמן רב במחסני חברת פוקס המאה ה-20 כפרויקט שתוכנן לצאת לפועל. בתחילה היה אמורים לככב בו טום קרוז ובראד פיט לפי תסריט מקורי של ג'ייסון קלר, אך הפרויקט נזנח לאחר שג'אז באטרוורת' וג'ון הנרי באטרוורת' גויסו לכתוב את התסריט עם ג'וזף קושינסקי כבמאי. ב-5 בפברואר 2018 הוכרז כי ג'יימס מנגולד יביים את הסרט על פי התסריט המקורי של קלר, ג'אז באטרוורת' וג'ון הנרי באטרוורת'. בהמשך קטרינה באלף, ג'ון ברנטל ונוח ג'ופה הצטרפו לצוות השחקנים לצד כריסטיאן בייל ומאט דיימון בתפקידים הראשיים. ביולי 2018 לוהק ג'ק מק'מאלן לסרט לגלם את אחד המכונאים הבריטיים המפתחים של מיילס, וגם טרייסי לטס הצטרף לשחק את הנרי פורד השני, יחד עם ג'ו ויליאמסון. באוגוסט 2018 לוהק ג'יי ג'יי פילד לתפקיד מהנדס הרכב רוי לון, ראש רכבי פורד המתקדמים באנגליה ויד-ימינו של הנרי פורד השני. המלחין מרקו בלטרמי אישר בראיון שהוא יכתוב את פסקול הסרט, לאחר שבלטרמי עבד בעבר עם מנגולד בסרטים 3:10 ליומה", וולברין ולוגאן.
הצילומים החלו ב-30 ביולי 2018 ונמשכו 67 יום, והתקיימו בארצות הברית: קליפורניה, ניו אורלינס, לואיזיאנה, אטלנטה, סוואנה וג'ורג'יה ובלה מאן, צרפת.
הפצה

הקרנת הבכורה של הסרט התקיימה ב-30 באוגוסט 2019 במסגרת פסטיבל הסרטים של טליורייד. הסרט הוקרן בפסטיבל הסרטים הבינלאומי בטורונטו ב-9 בספטמבר והיה סרט הפתיחה של פסטיבל הסרטים הבינלאומי חיפה שלושה ימים מאוחר יותר. הסרט יצא להקרנות מסחריות ב-15 בנובמבר.
תמס שריר

| --- | --- |

 תחום:  רפואת חירום 
 קישורים ומאגרי מידע
 eMedicine:  1007814 
 MeSH:  D012206
 סיווגים
 ICD-10:  M62.8, T79.5, T79.6 
 ICD-11:  FB32.20 
 
תמס שריר (בלעז: Rhabdomyolysis) הוא שם כולל לתופעות של הרס מעטפת התאים בשריר.
התסמינים האופייניים להרס השריר הם כאבי שרירים עזים בתחילה, ולאחר מכן חולשה כללית עד עילפון, נפיחות, שתן אדום או כהה המסמן פגיעה כלייתית, ולעיתים גם אובדן הכרה.
הטיפול בתמס שריר כולל עירוי נוזלים מסיבי לתוך הוריד, מנוחה מוחלטת ובמקרים חמורים גם דיקור של מעטפת השריר לשם הפחתת הלחץ על הרקמה. לעיתים, במקרה של פגיעה כלייתית חמורה, יש צורך בדיאליזה.
תמס שריר (ראבדומיוליזיס)

תמס שריר (בלועזית - ראבדומיוליזיס: ראבדומיו – שריר שלד, ליזיס – הרס), הוא תסמונת קלינית וביוכימית הנובעת מנזק לקרום העוטף את התאים של שרירי השלד (סרקולמה) או קריעה שלו. הפגיעה גורמת לשחרור של תכולת תאי השריר למחזור הדם. חלק מהחומרים המגיעים למחזור הדם בכמות גדולה הם רעילים ומסוכנים.
מהלך המחלה (פתוגנזה)

לתמס השריר גורמים שונים, אך מהלך המחלה זהה בכל המקרים.
תחילה עולה החדירוּת של ממברנת תא השריר לנתרן וריכוז הנתרן בתא עולה לרמה בה מנגנוני הוצאת הסידן מהתא אינם מתפקדים. לאחר מכן נוצרת כניסה בלתי מבוקרת של סידן אל התא, ובעקבותיה הפרשה בלתי פוסקת של סידן מהרשת התוך תאית בשרירים. בשרירים נוצרת עווית, שנמשכת עד שחלה ירידה ברמת מולקולות ה-ATP ובכמות האנרגיה הזמינה בתא.
ירידת כמות האנרגיה בתא, גורמת לפגיעה בפעילות אנזימים ובתהליכי קיום חיוניים; מתחילה יציאה של מיוגלובין מהתא, עד שמתרוקן מאגר החמצן בתוכו.
בעקבות המחסור בחמצן משתחררים אנזימים אשר גורמים להתפרקות התא. האנזימים פוגעים בעיקר בקרום ובאברונים, וגורמים לכך שנשימה תאית אינה מתאפשרת עוד. מתחיל תהליך של מוות של תאים בשריר (נקרוזיס) ותוכן התא משתחרר אל הנוזל הבין-תאי ואל מחזור הדם.
כך מתחילה היווצרות של רדיקלים חופשיים ומתחיל תהליך מקומי של אפופטוזה.
בנוסף, זליגה של רכיבי התא גורמת לפגיעה בנימי דם, הצטברות נוזלים, הגדלת הלחץ החוץ-תאי והחרפת הנזק האיסכמי.
קליניקה

הסימפטומים לזיהוי ראבדומיוליזיס מתחלקים לסימפטומים שרירניים וסימפטומים כלליים.
הסימפטומים השרירניים הם כאב באזור הפגוע, קונטרקטורה – כיווץ וקשיון של האזור הפגוע וחולשה של השריר הפגוע. כאב זה נוצר כתוצאה מהאיסכמיה ופירוק התאים.
הסימפטומים הכלליים הם כתוצאה מפעילות מוגברת של המערכת האימונית והמע"מ: חום, חולשה, טכיקרדיה, כאב בחילות והקאות. כתוצאה מתגובה של מערכת העצבים המרכזים לגירוי של כאב ופעילות מוגברת של מערכת החיסון שגורמת בין השאר להפרשת היסטמין מוגברת בקיבה.
בנוסף יכול להגרם דיכוי של מרכזי הנשימה וקומה על ידי העלייה החריפה בריכוז החומצה האורית בדם.
סיבוכים

הסכנה העיקרית ברבדומיוליזיס היא לכליות, בהן מתחיל להתפתח נמק חריף של האבוביות (ATN Acute Tubular Necrosis), מצב בו הרעלנים ששוחררו לדם גורמים תוך כדי סינונם בנפרונים שבכליות, למוות של תאים באבובית הכליה. בעקבות ה-ATN מתחילה להתפתח אי ספיקת כליות חריפה, שהיא הסיבוך המסוכן ביותר של רבדומיוליזיס ונמצאת ב-30% מהמקרים.  ניתן לזהות את התהליך הפאטולוגי על ידי מיוגלובינוריה, מצב בו מופרשת כמות גדולה של מיוגלובין בשתן. המיוגלובינוריה מעידה באופן כמעט חד משמעי על ראבדומיוליזיס. מיוגלובין משמש בתא השריר למאגר חמצן, על ידי קשירת חמצן למולקולת ה-הם, בדומה להמוגלובין. המיוגלובין דולף אל מחזור הדם בכמות גדולה בעת הרס רקמת השריר, אך הוא מסולק בשתן במהירות גדולה יחסית. מצב בו קיים ריכוז גבוה של מיוגלובין בנפרונים הוא מסוכן. מתחיל תהליך של הרס וסתימת הנפרונים על ידי מולקולות המיוגלובין שגורם ל-ARF. בעקבות אי ספיקת הכליות מתחילה להיווצר חמצת שיכולה להביא להידרדרות שאר מערכות הגוף.
הפרעות אלקטרוליטריות, ובראשן עלייה באשלגן וירידה בסידן במחזור הדם יכולות לגרום להפרעות קצב לבביות ואף לדום לב. כתוצאה מחוסר השליטה על מעבר החומרים דרך ממברנת תאי השריר. בנוסף תיווצר חמצת מטבולית, כתוצאה מהפרשת החומצות מהתאים והפגיעה בתפקוד האנזימים שנפגע מחוסר באנרגיה.
קרישה תוך-כלית מפושטת ‏ (DIC - Disseminated Intravascular Coagulation), מצב שבו מערכת הקרישה של הדם מאבדת את תפקודה התקין. קיימת אצל 46% מהמקרים ומתבטאת בטרומבוזה ודימומים. שכיחות הDIC גבוהה בראבדומיוליזיס בעקבות הפעלה של מערכת המשלים על ידי חומרים שמשתחררים מתוכן תאי השריר אל מחזור הדם.
היפוולמיה, כתוצאה מדימום וספיחה של הנוזלים מהדם לתאי השריר הנקרוטיים, בעקבות הרס הממברנה בתאים.
סיבוך נפוץ של ראבדומיוליזיס הוא תסמונת מדור – עליה ידובר בהמשך.
בדיקות בבית החולים

בבית החולים ניתן לזהות את הראבדומיוליזיס על ידי בדיקות כימיה בדם ובשתן. עלייה ברמת ה-CPK בדם לרמה של פי 5 ויותר מהערך הפיזיולוגי היא מדד לזיהוי ראבדומיוליזיס. רמת ה־CPK בדם יכולה להגיע ל-1,000 IU ויותר. CPK (creatine phosphokinase), הוא אנזים שקשור לתהליך הנשימה האנאירובית בעיקר בתאי שריר. כאשר נגרם נזק לממברנת התא, נוצרת דליפה של האנזים אל מחזור הדם ובעקבותיה עליה ברמתו בדם. ניתן לקבוע על פי סוג האיזואנזים שרמתו עולה האם הפגיעה היא בשריר הלב (CPK MB), או בשריר שלד (CPK MM). האנזים CPK MM הוא כ־98% מסך ה־CPK בדם והאנזיםCPK MB הוא כ-2% מסך אנזימי ה־CPK בדם. שינוי במאזן האחוזים ועליה ברמת סך כל ה־CPK בדם, הם מדדים לאבחון פגיעת שריר ומיקומה כפגיעה בשריר שלד או בשריר הלב.
ישנו מצב שבו ניתן לחשוד בחולה קרדיאלי כנפגע של ראבדומיוליזיס. מצב זה מתקיים כאשר חולה הגיע לאחר החיאה, במהלך ההחיאה נוצר נזק לשרירים האינטרקוסטאליים וכך בנוסף להפרשת CPKMB נוצרה גם הפרשת CPKMM מרובה.
2. שינויים במאזן האלקטרוליטים בדם הם מדד נוסף לזיהוי ראבדומיוליזיס:
א. היפרקלמיה, כתוצאה מהאשלגן שבורח מהתאים כאשר ממברנת התא נהרסת.
ב. היפוקלצמיה, כתוצאה מספיחת הסידן לשרירים שיוצאת מכלל שליטה.
ג. היפונטרמיה, כתוצאה מספיחת הנתרן שאינה תלויה עוד במשאבות ותעלות הנתרן-אשלגן בתאי השריר, שאינן מתפקדות.
ד. היפראוריצמיה, שהיא עליה ברמת החומצה האורית בדם, דבר המעיד על תהליך פירוק השריר.
4. כמו כן, תמצא גם עליה ברמת האנזימים LDH, GOT ו־CA3, אשר מעידה על הרס התאים והפרשתם לדם בצורה מוגברת.
5. מיוגלובינוריה הוא מדד חשוב לזיהוי ראבדומיוליזיס. ניתן לזהות את המיוגלובינוריה בבדיקת כימיה בשתן. כאשר ריכוז המיוגלובין בשתן עולה על ng/ml 250 וקיימת פיגמנטאוריה (צבע השתן הוא כהה ושחרחר) בהיעדר המוגלובין ואריתרוציטים בשתן. כשכל הנתונים מתקבלים במקביל זהו צירוף הסממנים הברור ביותר לקיום מיוגלובינוריה.
טיפול

הטיפול מתמקד בעיקר במתן נוזלים אגרסיבי לטיפול בהיפוולמיה, וכדי "לשטוף" את הכליות מהמיוגלובין.
בנוסף יש צורך במתן משתנים כדי להוסיף לפעילות ה"ניקוי" של הגוף ומערכת השתן מהרעלנים והמיוגלובין ובכך למנוע אי-ספיקת כליות וקריסת מערכות.
מתן ביקרבונט כדי להבסיס ולתקן את מאזן החומציות בגוף, דבר שבנוסף להיותו שומר על הומאוסטזיס גם מקל ומזרז את פעילות הכליות.
יש צורך גם בטיפול לתיקון אלקטרוליטרי, בהתאם לנזק שנמצא בבדיקות כימיה בדם: מתן קלציום לתיקון ההיפוקלצמיה, מתן אינסולין ואינהלציות של ונטולין כדי לתקן את ההיפרקלמיה על ידי ספיחת האשלגן לתאים. ואם התיקון לא מספיק אפקטיבי או שהמצב הוא קשה במיוחד, ניתן גם לספק תיקון אלקטרוליטרי על ידי דיאליזה.
מעבר לכך, במידה וקיימת תסמונת מדור יש צורך בתיקון כירורגי. ברוב המקרים הנזק הפיך ונרפא ספונטנית לאחר ימים או שבועות.
ארץ נוודים

| --- | --- |

כרזת הסרט
 מבוסס על:  ארץ נוודים 
 בימוי:  קלואי ז'או 
 הופק בידי:  פרנסס מקדורמנד, דן ג'נווי, פיטר ספירס, קלואי ז'או 
 תסריט:  קלואי ז'או 
 עריכה:  קלואי ז'או 
 שחקנים ראשיים:  פרנסס מקדורמנד דייוויד סטראתיירן לינדה מיי 
 מוזיקה:  לודוביקו אינאודי 
 צילום:  ג'ושוע ג'יימס ריצ'ארדס 
 מדינה:  ארצות הברית 
 חברת הפקה:  Highwayman Films   Hear/Say Productions   Cor Cordium Productions
 חברה מפיצה:  פורום הונגריה, סרצ'לייט פיקצ'רס, דיסני+ 
 שיטת הפצה:  הפצה לאולמות הקולנוע, וידאו על פי דרישה 
 הקרנת בכורה:  11 בספטמבר 2020 (ונציה) 19 בפברואר 2021 (ארצות הברית)
 משך הקרנה:  107 דק' 
 שפת הסרט:  אנגלית 
 סוגה:  סרט דרמה, סרט מסע 
 מקום התרחשות:  קולורדו, Wall, אריזונה, קליפורניה, הפארק הלאומי בדלנדס, נבדה, אמפייר, נברסקה 
 תקופת התרחשות:  2011, 2012, 2013 
 פרסים:  פרס אריה הזהב  פרס איגוד מבקרי הקולנוע של דאלאס-פורט וורת' לסרט הטוב ביותר  פרס אוסקר לסרט הטוב ביותר  Dorian Award for Film of the Year 
 דף הסרט ב־IMDb
 
ארץ נוודים (באנגלית: Nomadland) הוא סרט דרמה אמריקאי שנכתב, נערך, הופק ובוים על ידי הבמאית הסינית קלואי ז'או. הסרט מבוסס על ספרה של ג'סיקה ברודר (אנ') - Nomadland. הוא זכה בשלושה פרסי אוסקר לרבות פרס הסרט הטוב ביותר. בסרט מככבת פרנסס מקדורמנד כאישה שעוזבת את עיירת מגוריה אחר מות בעלה וסגירת מקור התעסוקה שלה. היא הופכת לחסרת בית ויוצאת לנדוד ברחבי ארצות הברית.
הסרט הוקרן לראשונה ב-11 בספטמבר 2020 בפסטיבל ונציה, שם זכה בפרס אריה הזהב. ב-4 בדצמבר 2020 הוקרן במהדורה מוגבלת של סטרימינג, ועלה בהולו ב-19 בפברואר 2021.
הסרט זכה לשבחי הביקורת. הוא קיבל ארבע מועמדויות בטקס פרסי גלובוס הזהב ה-78, וזכה בפרס הסרט הטוב ביותר והבמאי הטוב ביותר. כמו כן, הסרט היה מועמד בשש קטגוריות לאוסקר ה-93, וזכה בשלושה פרסים: פרס הסרט הטוב ביותר, הבימוי ופרס השחקנית הראשית הטובה ביותר.
תקציר העלילה

בשנת 2011 נסגר מפעל גבס בעיירה אמפייר (אנ') בנבאדה, ותוך מספר חודשים ננטשה העיירה על ידי כל תושביה, והפכה לעיירת רפאים. פרן (פרנסס מקדרומנד) היא אישה בגיל העמידה, שבעלה עבד במפעל ונפטר זמן קצר לפני כן. היא בין האחרונים שעוזבים, באין לה ברירה אחרת. הקיצבה שתקבל בפרישה מוקדמת לא תספיק למחייתה, והיא מוכרת את תכולת הבית, קונה טנדר (ואן), שהיא מתקינה למגורים,  ומתחילה לנסוע איתו באזור המערבי של  ארצות הברית בחיפוש אחר עבודה.
היא מוצאת עבודה זמנית במרכז הפצה באמזון. לינדה-מיי, חברה לעבודה, מזמינה את פרן למפגש מדברי שמארגן בוב וולס (אנ'). וולס הקים מסגרת קהילתית  לנוודים (Nomad)(אנ') ומספק להם תמיכה ככל יכולתו. פרן מסרבת תחילה, אך לאחר שהיא מתקשה למצוא עבודה היא מגיעה למפגש, מכירה אנשים, לומדת מהם, וגם משוחחת עם בוב וולס. מסתבר שהקהילה היא ידידותית ותומכת, למרות שחבריה נודדים ונפגשים רק במקרה בדרכים או במפגשים.
כאשר אחד מצמיגי הטנדר של פרן מאבד אוויר, היא נעזרת בנודדת נוספת בשם סוואנקי, והשתיים מתיידדות. סוואנקי מספרת לפרן כי היא אובחנה כבעלת סרטן סופני, ובחרה לצאת למסע במקום להתאשפז בבית חולים ולחכות לסוף. היא יודעת להכין "מתכון" שיביא למותה, וכך תוכל להתאבד בזמן שתבחר. עד אז היא מטיילת בוואן ברחבי הארץ וצוברת זכרונות יפים. בהמשך סוואנקי עורכת "מסירת חצר", בה היא פורשת מחוץ לוואן פריטי רכוש רבים, לשימושם של נוודים אחרים. פרן בוחרת בכסא מתקפל, שמלווה אותה עד סוף הסרט. לאחר מכן הן נפרדות ופונות אשה לדרכה.
פרן עוברת לעבוד במחנה בפארק הלאומי בדלנדס, שם היא נתקלת בדייוויד, נווד שהכירה במפגש של וולס. דייוויד עובד גם הוא באופן זמני בפארק הלאומי, וכשהוא חולה מלווה אותו פרן לבית החולים שם הוא עובר ניתוח חירום. אחר כך השניים עובדים במסעדה בדרום דקוטה. לילה אחד בנו של דייוויד מופיע, מספר לאביו שאשתו בהריון ומבקש ממנו לבוא ולפגוש את נכדו העתידי. פרן מעודדת את דייוויד ללכת, אך מסרבת להצעתו שתתלווה אליו.
פרן מקבלת עבודה זמנית חדשה במפעל לעיבוד סלק סוכר אך כשהטנדר שלה מתקלקל אין לה די כסף כדי לתקן אותו. היא נוסעת באוטובוס אל אחותה הצעירה בקליפורניה. אחותה המבוססת, שאוהבת ומעריכה את פרן, מציעה לה לגור בביתה, אך כשפרן דוחה את ההצעה היא מלווה לה את הכסף הדרוש לתיקון הוואן. פרן מבקרת את דייוויד בבית משפחת בנו, ונודע לה שהוא מתכוון להישאר שם לאורך זמן. דייוויד מודה ברגשות כלפיה ומבקש ממנה להישאר, אך היא עוזבת לאחר מספר ימים וממשיכה בדרכה בנסיעה לאורך חוף האוקיינוס השקט.
פרן חוזרת לעבודתה באמזון, ובהמשך למפגש באריזונה. שם נודע לה שסוואנקי נפטרה. פרן מספרת לבוב וולס על יחסיה האוהבים עם בעלה המנוח, ובוב מספר לה על ההתאבדות של בנו. בוב סבור כי הפרידות בקהילת הנודדים אינן סופיות, כי חבריה מבטיחים להתראות תמיד שוב 'בהמשך הדרך'.
בסצנת הסיום חוזרת פרן לעיירה בה גרה. היא מבקרת במפעל הנטוש, במשרדו של בעלה ובבית הריק בו חיו. משם היא יוצאת שוב לדרך, ובכך מסתיים הסרט.
שחקנים ודמויות

פרנסס מקדורמנד - פרן
דייוויד סטראתיירן - דייוויד
בוב וולס - בתפקיד עצמו
לינדה מיי - בתפקיד עצמה
ביקורות ופרסים

באתר דירוג ביקורות הסרטים Rotten Tomatoes מחזיק הסרט ב-94 אחוזים של ביקורות חיוביות. באתר Metacritic הוענק לו ציון משוקלל של 94 מתוך מאה, בהתבסס על ביקורתם של 49 מבקרים.
בהקרנת הבכורה שלו בפסטיבל ונציה זכה הסרט בפרס אריה הזהב, וזכה בפרס בחירת העם בפסטיבל הסרטים הבינלאומי בטורונטו. הוא קיבל ארבע מועמדויות בטקס פרסי גלובוס הזהב ה-78 וזכה בפרס הסרט הטוב ביותר והבמאי הטוב ביותר.
הסרט היה מועמד לשישה פרסי אוסקר בטקס פרסי אוסקר ה-93, בהם הסרט הטוב ביותר והבמאי הטוב ביותר. וזכה בפרס הסרט הטוב ביותר באוסקר.
מבקר הסרטים של הגרדיאן, קסאן ברוקס, מתייחס בביקורתו לתופעת ה-"van-dwellers" המתוארת בספרה של ברודר ובסרטה של הבמאית ז'או. הוא טוען שההקבלה שיוצר הסרט בין בוקרי המערב הפרוע ובין הנוודים החדשים קיימת בשטח בקרב אותם נוודים, אשר ממצבים את עצמם כפורעי חוק, כבוקרים, כחלוצים. הם מדברים על חופש והזדמנות, אינדיבידואליזם והסתמכות עצמית. רק מאוחר יותר, כשברודר התקרבה אליהם כפרטים עלתה האמת על העבודות האבודות, הגירושים ההורסים והבתים המעוקלים שהעלו אותם על הדרך מלכתחילה. הוא מסכם את ביקורתו בהתייחסות להקבלה שעושה ברודר לספרו של ג'ון סטיינבק, "ענבי זעם" בצד החיובי שבו של תחושת החרות והתקווה בדרך שעושים הנוודים בדרכם מערבה אל קליפורניה. אך המבקר מוצא הקבלה לחלק אחר בספרו של סטיינבק שבו הסב הנוהג בקרון תוהה מה יהיה לאחר שיגיעו לקליפורניה ולאוקיינוס, וטוען כי הסרט אינו אנטי-מערבון, כי אם מערבון "מתוסכל", שמבחינה קולנועית אם המערבון הוא גל הרי שהסרט לפנינו דומה לגל הנהדף מן החוף חזרה אל הים.
איי. או. סקוט (אנ'), מבקר הסרטים של הניו יורק טיימס, מצטט בראשית ביקורתו את ראלף וולדו אמרסון: "אנשים רוצים להתיישב, רק ככל שאינם מיושבים בדעתם האם יש להם תקווה כלשהי." סקוט רואה את המתח הזה שבין היציבות לעקירות, בין הניחומים המתעתעים של הבית לפיתוי המסוכן של הכביש הפתוח, כדבר שטמון בלבו של סרטה של ז'או.
יפה נוף (שיר)

יְפֵה נוֹף הוא שירו של רבי יהודה הלוי (1075–1141 בקירוב), שהיה פילוסוף, רופא ומשורר מתקופת תור הזהב של יהודי ספרד. חלום חייו היה לעלות לארץ ישראל ולירושלים. בהיותו בן 65 הפליג למזרח והגיע למצרים, אך לא ברור אם הצליח גם להגיע אל ארץ ישראל. השיר הוא שיר כיסופים לירושלים ("יפה נוף" הוא אחד משמותיה), וצער על מצבה החרב אך תשוקה לעלות אליה מהגלות בקצה מערב למרות חורבנה ושיממונה.
השיר הולחן על ידי אתי אנקרי, ישראל גולדפרב, ניסן כהן-מלמד, ינון נאמן ושגב פניאל אביחיל. בנוסף, השיר הולחן על ידי הזמרת מורין נהדר בשילוב עם פתיחת השיר "קריה יפהפייה" מאת ר' זכריה אלצ'אהרי.
דמותו של יהודה הלוי על פי האמן בֶּנוֹ אֶלְקָן ביצירתו - מנורת הכנסת
פירוש השיר

כינויי חיבה לציון - היפה, שמחת כל העולם, ומושב ה' - אליה מתגעגע המשורר אף ממרחקים בספרד שבקצה מערב.
המשורר מתרגש לזכר ימי הקדם המפוארים של ירושלים ואירועי חורבנה, עזיבת ה' אותה וחורבן המקדש.
המשורר רוצה להגיע במהרה לירושלים בדרך נס ושם להרוות את עפר הריסותיה היבש בדמעותיו.
המשורר ידאג לה ואם כבר אין בה מלך כבימי קדם ואם במקום שמני בושם יש בה היום ארס נחשים ועקרבים
אזי המשורר יאהב את אבניה הנופלות וינשק להם ועפר הריסותיה יהיה לו מתוק מדבש.
משקל וקישוטים

המשקל הוא הארוך - בדרך כלל בעל יתד-תנועה - יתד-שתי-תנועות - יתד-תנועה - יתד-שתי-תנועות בדלת ובסוגר (ראו איור עם מונחי המשקל של שירת ימי הביניים של יהדות ספרד) אלא שכאן הוא מקוצר בשוא בעמוד השלישי.
החרוז הוא ראוי - כלומר כל בית מסתיים בחרוז בעל שני עיצורים והתנועה שביניהם - במקרה הזה "רָב".
השיר מכיל אקרוסטיכון הנוצר מהאותיות הראשונות של הדלתות: שם המשורר יהודה.
שימוש בביטויים מהתנ"ך

"יְפֵה נוֹף מְשׂוֹשׂ כָּל הָאָרֶץ הַר צִיּוֹן יַרְכְּתֵי צָפוֹן קִרְיַת מֶלֶךְ רָב."; "נִכְסְפָה וְגַם כָּלְתָה נַפְשִׁי..."
"כִּי נִכְמְרוּ רַחֲמָיו אֶל אָחִיו"; "זָכַרְתִּי יָמִים מִקֶּדֶם"
"וָאֶשָּׂא אֶתְכֶם עַל כַּנְפֵי נְשָׁרִים"
"הַמּוֹלִיכֲךָ בַּמִּדְבָּר הַגָּדֹל וְהַנּוֹרָא נָחָשׁ שָׂרָף וְעַקְרָב וְצִמָּאוֹן אֲשֶׁר אֵין מָיִם"
לקריאה נוספת

פירושי פרנץ רוזנצווייג לתשעים וחמישה משירי רבי יהודה הלוי, תרגום: מיכאל שורץ, הוצאת מאגנס, 2011.
הערות שוליים

↑  אתר הפיוט והתפילה an Invitation to Piyut, יפה נוף - אתי אנקרי שרה פיוט של ר' יהודה הלוי Yehuda Halevi, נבדק ב-2019-02-03
↑  יפה נוף בהלחנת ישראל גולדפרב, באתר זמרשת
↑  יפה נוף בהלחנת ניסן כהן-מלמד, באתר זמרשת
↑  יפה נוף בהלחנת ינון נאמן, באתר לזכרו
↑  ביצוע בכורה לשירו של שגב פניאל הי"ד, ערוץ 7, כ"ז באייר ה'תשס"ט.
↑  מורין נהדר 'קריה יפהפייה'
↑  אברהם בר-יוסף, משירת ימי הביניים, שירת ספרד ואיטליה, מקאמות, באורים ופירושים, מישלב - מכון ישראלי להשכלה, מפעלי תרבות וחינוך בע"מ
↑  ספר תהילים, פרק מ"ח, פסוק ג'
↑  ספר תהילים, פרק פ"ד, פסוק ג'
↑  ספר בראשית, פרק מ"ג, פסוק ל'
↑  ספר תהילים, פרק קמ"ג, פסוק ה'
↑  ספר שמות, פרק י"ט, פסוק ד'
↑  ספר דברים, פרק ח', פסוק ט"ו
משקל השיר "יְפֵה נוֹף": המשקל הארוך מקוצר בשווא בעמוד השלישי
סופרסטראט

סופרסטראט (באנגלית: Superstrat) הוא סגנון בנייה ועיצוב של גיטרות חשמליות, שזכה לפופולריות רבה בשנות ה-80, בעיקר בקרב מוזיקאים ונגנים מסגנון הרוק ובמיוחד המטאל. שמה של הגיטרה ניתן לה מהלחם של Super (במובן של "חזק יותר") עם stratocaster, שהוא מודל הגיטרה המפורסם של חברת פנדר (Fender).
למעשה, זוהי תצורה של גיטרות הדומות במבנה לסטראטוקאסטר מבחינת הרכיבים, אך מותאם יותר לסגנון הנגינה המהיר של נגני המטאל בסוגי העצים השונים, מספרם הגבוה יותר של הסריגים, הצווארים הדקים והשטוחים, הפיק-אפים מסוג האמבאקר שמיועדים לצלילים נמוכים, בהירים ועוצמתיים יותר, ומערכות טרמולו ננעלות. אין לסופרסטראט הגדרה פורמלית מדויקת מאחר שישנה תלות בשיווק המודל ובהגדרת החברה או האמן המפרסם.
היווצרות הסגנון

המהפכה החלה כאשר בשנת 1978, אדי ואן היילן ולהקתו השיקו את אלבום הבכורה שלהם שעיצב מחדש את פני תעשיית הגיטרות בעולם. בתור רוקיסט שצמח משורשי הבלוז של להקות, כמו לד זפלין ובלאק סבאת', נגנים צעירים ראו בשדרוג הפרנקנסטראט מרכיב חיוני ביותר לצליל שכבר לא זוהה עם הסגנון הקלאסי וכה-מזוהה של נגני ששת המיתרים, שניגנו עד אז בגיטרות מבתי החברות פנדר וגיבסון הרגילות. אותם נגנים צעירים דרשו כלי נגינה מתוחכמים יותר, בעלי שדרוגים טכנולוגיים, שאפשרו נגינה וביצועים מהירים הרבה יותר מהקיים עד אז.
גיטרות הסופרסטראט נבנו בכוונת תחילה עבור סגנון הרוק הכבד של שנות ה-80 בניצוחו של אדי ואן היילן. לעיתים, בנייתן של גיטרות אלה בוצע באופן חובבני ולא רשמי במרתפים של אנשים פרטיים, שרצו לטעום בעצמם מהסגנון החדש, עד שהתעשייה כולה הבינה מה גדול הביקוש, ומשם הדרך לעשייה עסקית הייתה קצרה מאוד. מגוון האפשרויות הטמונות בגיטרות גדל פלאים מאותם שדרוגי פיק-אפים וטרמולו, בייחוד כשאותן גיטרות חוברו למגברים בעלי דיסטורשן עוצמתי ביותר.
עם התעצמות מכירות אלבומיו של ואן היילן, חברות אמריקאיות רבות המציאו עצמן מחדש עבור המענה המסחרי על הביקוש, אם בדמות חנויות להתאמה אישית של גיטרות או אם בהגדלת היצע חומרי הגלם לרמת העץ. חברות שוליים, כמו פלויד רוז, דימארציו וסימור דאנקן, שעד עתה סיפקו חלקי חילוף "זניחים" לגיטרות הקלאסיות, מצאו עצמן מפתחות חלקים ומערכות המותאמים לדור החדש. עד מהרה, נגני פנדר למיניהם מצאו בחברות אלה כתובת לשדרוגים המיוחלים ואותן חברות ניתבו את ניסיונן הרב בשדרוגים - אל פסי הייצור.
אבולוציית צווארי הגיטרות

טכנאי גיטרות הסופרסטראט דחו את פרופילי ה-C וה-V, שלא התאימו לקצבים ולמהירויות הנגינה שנדרשו בסופרסטראט. הדרישה הגוברת לצווארים שטוחים ורחבים איפשרה ייצור של סדרות בקשת שונה של דגמים ובשיפורים מסוגים שונים. הגימור עצמו של מרבית הצווארים אצל רוב היצרנים היה ללא טיפול מיוחד, כפי שהעדיף במקור ואן היילן בעצמו, או שצופו בלכה עבה לקבלת מראה אחיד. גימור צוואר הגיטרה היה נתון לשיקולו האישי של הנגן, כשהיצרנים מציעים מגוון רחב של מודלים לטעמם השונה של כל לקוחותיהם. יצרנים אמריקאים, כמו קריימר, ג'קסון ושארבל, עיצבו את צווארי הגיטרות באופן שיאפשר פשטות מרבית לסינכרון כל מרכיבי הגיטרה החדשים ביחד.
מצד שני, היו חלוצים שאיפשרו בגיטרות שלהם צוואר עבה ושטוח הרבה יותר כדי לאפשר לנגן להגיע לסריגים גבוהים יותר. הגיטרות מבית ג'קסון, שהיו זמינות אך ורק בהזמנה אישית, הגיעו עד לבימות הרוק והמטאל הכבדים ביותר בסצנות הכי לוהטות של שנות ה-80.
מחוץ לארצות הברית, חברות כמו איבנז ואי.אס.פי, ניצלו גם הן את גל ההצלחה של הסופרסטראט ונתנו חסות לגיטריסטים מפורסמים כמו סטיב ואי, כדי שיפרסם את כליהם. איבנז היפנית עיצבה את אחת מגיטרות אמן הפופולריות ביותר, הג'ם (JEM). גיטרה זו העצימה את כל מרכיבי הסופרסטארט האמריקאי.
במהלך שנות ה-80, התחרות הייתה בשיאה וכל חברה ריגלה אחר האחרת כדי לא לפספס את השינויים החדשים ביותר, בהשוואות המחירים ובאפשרויות הייצור.
בשלהי שנות ה-80, טעמם של הנגנים השתנה בשנית עם עליית הגראנג' מסיאטל. לא רק הדרישה לשינויים בכלי הנגינה גברה, אלא גם לצביעה האופיינית לשנות ה-80, שהדרישה לה דעכה והתחלפה בדרישה לצבעים סולידיים יותר. למרות כל זאת, המשיך הסופרסטארט לשמור על כוחו בשוק, אך בגוונים זועקים פחות ועם עדכונים טכנולוגיים בסיסיים שלא הרחיקו לכת.
רק לקראת אמצע שנות ה-80, נכנסו הענקיות והוותיקות שבתחום לעסקי אופנת הסופרסטראט. פנדר, כשהיא מבססת את דגמיה על הסטראטוקאסטר הסטנדרטי שלה, וגיבסון עלתה על הגל ושחררה מספר דגמים.
סוף עידן הסופרסטראט

לקראת אמצע שנות ה-90, עם עליית מוזיקת הפופ והראפ, חל פיחות במעמדה של מוזיקת הרוק. התאבדותו של סולן להקת נירוונה קורט קוביין, השפיעה על כללי המשחק מאחר שהייתה זו להקת הגראנג' שהמשיכה את המומנטום מאמצע שנות ה-80. חברות, שהסתמכו על סופרסטראט כפלח השוק העיקרי שלהן, סבלו מהפסדים כבדים ויצאו מהעסק או שנקנו על ידי חברות הענק האחרות שחלשו על השוק בעיקר חברת פנדר שראתה עתיד בחלק מן החברות של אותה התקופה. למרות הכל, גיטרות סופרסטראט בעלות צווארים מרובי-סריגים נותרו פופולריות עד לימינו בקרב מטאליסטים ובקרב נגנים מהירים. בנוסף, חלק משדרוגי הסטראטוקאסטר, שגרמו למעשה להתהוות התקופה, מבוצעים גם היום, ברבים בדגמי הסטוק המוכרים של החברות הוותיקות וכן בקרב לא מעט שחקניות חדשות שקמו לאורך הדרך.
הערות שוליים

1 2  A Brief History of the Super Strat, reverb.com (באנגלית)
↑  The Anatomy of a Super Strat, reverb.com (באנגלית)
הפרנקנסטראט של אדי ואן היילן.
איבנז ג'ם. סדרת האמן של סטיב ואי.
Fender HM. אחד מדגמי הסופרסטראט של חברת פנדר.
אישה פנטסטית

| --- | --- |

כרזת הסרט "אישה פנטסטית"
 בימוי:  סבסטיאן לליו 
 הופק בידי:  פבלו לוריין, סבסטיאן לליו 
 תסריט:  סבסטיאן לליו, גונסלו מאסה 
 עריכה:  סולדד סלפטה 
 שחקנים ראשיים:  Daniela Vega Nicolás Saavedra Francisco Reyes Morandé מרסייל תגל סרג'יו הרננדז Erto Pantoja Roberto  Farías Morales לואיס נייקו Amparo Noguera אלחנדרו גויק Aline Küppenheim נסטור קנטיאנה אנטוניה סגרס Paola Lattus 
 מוזיקה:  מתיו הרברט 
 צילום:  Benjamín Echazarreta 
 מדינה:  צ'ילה, גרמניה, ארצות הברית, ספרד 
 חברת הפקה:  Fabula 
 חברה מפיצה:  Sony Pictures Classics, וודו 
 שיטת הפצה:  וידאו על פי דרישה 
 הקרנת בכורה:  12 בפברואר 2017 
 משך הקרנה:  104 דק' 
 שפת הסרט:  ספרדית 
 סוגה:  סרט דרמה, סרט להט"בי 
 מקום התרחשות:  סנטיאגו דה צ'ילה 
 תקופת התרחשות:  העשור השני של המאה ה-21 
 הכנסות באתר מוג'ו:   afantasticwoman
 פרסים:  דוב הכסף לתסריט הטוב ביותר  פרס אוסקר לסרט הבין-לאומי הטוב ביותר  פרס טדי  פרס אינדפנדנט ספיריט לסרט הזר  פרס גויה לסרט זר בספרדית 
 אתר רשמי
 דף הסרט ב־IMDb
 
אישה פנטסטית (בספרדית: Una mujer fantástica) הוא סרט קולנוע צ'יליאני משנת 2017 בבימויו של סבסטיאן לליו.
הסרט היה מועמד לפרס דב הזהב בפסטיבל הסרטים הבינלאומי בברלין בשנת 2017.
הסרט נבחר להתחרות בקטגוריית פרס האוסקר לסרט הזר הטוב ביותר וזכה בטקס פרסי האוסקר ה-90.